Julens budskab om næstekærlighed blev juleaftensdag praktiseret af Asger Gade, da han for egen regning uddelte flæskesteg med hele svineriet hos HTC.

Asger Gade fra Åbyen har som langturschauffør på egen krop og sjæl oplevet, hvordan det er i højtiderne at være mutters alene med dåsemad på en rasteplads et sted i Europa. Derfor fik han for nogen tid siden den sympatiske idé, at han 24. december ville  uddele traditionel dansk julemad til de chauffører, der juleaften holdt på pladsen ved Hirtshals Transport Center, HTC. Det fortæller Niels Skipper på nordsoeposten.dk. For den lokale chauffør, der i dag selv kun kører inden for rigets grænser, er der ikke langt fra tanke til handling, så fredag havde Asger Gade lavet flæskesteg med knasende sprøde svær, kartofler, brun sovs samt chips, inden han over middag klar til at servere julemaden på pladsen hos HTC. Købmand sponsorerede service Forinden var den gavmilde chauffør dog kommet i tanke om, at han manglede engangsservice, men det fik han straks velvilligt sponsoreret af René Ejstrup Larsen hos Spar på Margrethevej. På pladsen var der denne bidende kolde juleaftensdag kun en halv snes lastbiler, men chaufførerne lyste op med store smil, da de på engelsk blev gjort begribeligt, at der var gratis julemad på vej. Ansporet af succesen er Asger Gade allerede nu indstillet på at gentage succesen næste år, hvor han håber på at kunne inddrage andre lokale og med skiltning gøre opmærksom på tiltaget hos HTC.